David Simon
David Simon er en amerikansk tv-serieproducer, manuskriptforfatter, showrunner og journalist. Simon er især kendt for at være den primære drivkraft bag tv-serien The Wire (2002-2008), men har derudover skabt to andre længere tv-serier (Treme og The Deuce) samt fem miniserier, alt sammen for den amerikanske kanal HBO. Simons serier er kendt for deres stærke realistiske islæt og deres samfundskritiske indhold.
Simon voksede op i et intellektuelt, jødisk hjem, og i 1982 blev han ansat som journalist på avisen The Baltimore Sun, hvor han blev sat til at dække kriminalstoffet op gennem 1980’erne. I 1988 gik Simon på orlov fra sit arbejde og fulgte Baltimores politis mordefterforskere i et helt år. Det udmøntede sig i bogen Homicide: A Year on the Killing Streets i 1991, som kanalen NBC brugte som grundlag for tv-serien Homicide: Life on the Street (1993-1999). Forbindelsen til tv-branchen gav Simon hans første mulighed for at arbejde som manuskriptforfatter. Simons første manuskript til Homicide skrev han sammen med David Mills, og det arbejde gav Writers Guild of America dem siden en pris for.
Simon vendte herefter tilbage til sit job som journalist, men tog i 1993 endnu en lang orlov for at undersøge det vestlige Baltimores misbrugsmiljø. Dette arbejde, som Simon lavede sammen med den tidligere politibetjent Ed Burns, udmøntede sig i bogen The Corner: A Year in the Life of an Inner-City Neighborhood, som Simon senere lavede til en miniserie for HBO i 2000. I 1995 stoppede Simon imidlertid på The Baltimore Sun for at arbejde som manuskriptforfatter på Homicide, hvor han samtidig med sit skrivearbejde blev lært op til også at kunne varetage producentopgaver. De kompetencer kom ham senere til gode i arbejdet som showrunner.
David Simons første tv-serie som showrunner var miniserien The Corner (2000), der skildrede et narkoplaget lokalmiljø i Baltimores vestlige del. Serien vandt tre Emmy-priser og gav Simon mulighed for at lave det mere ambitiøse værk The Wire, der siden blev set som en af de bedste og mest indflydelsesrige serier i amerikansk tv-historie. The Wire kørte i fem sæsoner og blev efter en seermæssig svag start med tiden hyldet som et vigtigt kunstværk i amerikansk samtidskultur og som en væsentlig samfundskommentar.
Simons næste projekt blev miniserien Generation Kill (2008), der skildrede en enhed fra USA’s marineinfanteris erfaringer under invasionen af Irak i 2003. Denne tv-serie var baseret på Evan Wrights optegnelser som journalist i krigen. Simon fik derefter mulighed for at skildre New Orleans’ prøvelser i tiden efter orkanen Katrina i 2005 i tv-serien Treme, der kørte i fire sæsoner (2010-2013). Simon lavede herefter miniserien Show Me a Hero (2015), der skildrede en kontrovers om opførelsen af almene boliger i byen Yonkers, der ligger lige nord for New York City.
Herefter lavede Simon sammen med forfatteren George Pelecanos tv-dramaet The Deuce (2017-2019), der igennem tre sæsoner skildrede pornoindustriens fremvækst i 1970’erne og 1980’erne i USA. Serien satte fokus på kønsuligheder i USA, hvilket ellers ikke havde været centralt for Simons produktion indtil da. Simons næste projekt blev miniserien The Plot Against America (2020), der var baseret på Philip Roths roman med samme titel fra 2004. Den skildrede en alternativ historisk udvikling, hvor USA ved præsidentvalget i 1940 ikke som i virkeligheden genvælger Franklin Roosevelt, men i stedet får en fascistisk præsident. Simons værk We Own This City fra 2022 fokuserer på en korrupt politienhed i Baltimore i 2010’erne. Denne miniserie er baseret på journalisten Justin Fentons bog af samme navn fra 2021.
David Simons serier er socialrealistiske bl.a. i kraft af deres tematisering af store samfundsspørgsmål som fx den amerikanske storby og dens udfordringer. Under dette overordnede tema har Simon udforsket samfundstemaer som fx race, politiarbejde, skoler, afindustrialisering, pornografi, boligmæssig segregering og narkomisbrug.
Efter eget udsagn placerer Simon sig på USA’s venstrefløj. Han ser sit politiske ståsted i relation til en europæisk tradition for demokratisk socialisme i forhold til diskussioner om at skabe et mere retfærdigt samfund. Simon har også gjort sig bemærket ved en progressiv repræsentationspolitik i forhold til skildringen af racemæssige og seksuelle minoriteter.